6. A-dreuz ar Rusi soviedel      Lod a zeiou da heul e yem kuit, dre ar hoèd, àr ribell a-glei an  Enisei, devad ar hreistei, e tremén pell doh ar hêriadennou. Pa oem  palforset doned enne neoah, e oem degeméret mad ged ar beizanted, a ne  zivine ked on dewiskamant; ha mad e welem penoz ou-doe kasoni doh ar  volcheviked ou-doe distrijet dehé eur bochad deuz ou hêriadennou.  Deur leh eo bet lâret deom e oa bet kaset da v/Minousinsk eun  distakamant ag an arme ru eid jiboésaad an dud wenn. Red e voe neusen  deom moned pelloh doh an Enisei ha beajin kuhet er hoèdou hag er  maneiou. Pemzegtei on-eus chomet du-ze, pa dreuze ar soudarded-ru hag  a bake er hoèdou ofiserion dizarmet ; ar re-mañ, hanter noah, en em  guhe spontet e-rog ged vañjañs ar volcheviked. Devéatoh, on-eus  treuzet eur hoèd e-peleh on-eus kavet korfou eih àrn-ugent ofisour  krouget dar gwe: ou dremmou hag ou horfou a oe mahagnet. Divizet on-  eus ne kouehahem gwech erbéd biw etre daouorn an dud ru. Armou am-boe  hag eùé eur rezervenn a sianur a botasiom.    Pand on-eus treuzet eun adster ag an Enisei, on-eus gwelet eun dei eur  leh strih ha lan a wern. Goloet e oa a gorfou maro a dud hag a roñsed.  Pelloh, eun treno torret, malizennou dizanet, ha paperiou a-strew.  Tost  ahane, dilladou reget ha korfou rall. Piou oe an baour-kêh tud-  ze ? Pesort trajedi a oa bet beùet aman ? kavet on-eus eùé korf eur  baour-gêh maouez, hag e welem mad peh ou-doe greit dehi e-rog he  dieubein ged eun tih definitiv. E-tal eun aior brank e oa astenner ar  horf, eur aior leun a voutaillou hag a vouistou boued, hag a lâre an  orjïez e oa bed e-rog an drouglah.    Seul mui e yen devad ar hreisté, seul mui e on degemére mad an dud.  Eneb dar volcheviked e  oant. Eet om kuit erfin a-zoh ar hoèd hag on-  eus arruet er hompezennou braz a v/Minousinsk, hag a zo treuzet ged ar  maneiou ru, anùet Kizill-Kaya, e-pleh e ma kalz a lennou. Bro ar beiou  eo, ged mil ha mil taol-mên, braz ha bihan, beiou ar chomerion ketan  ag ar vro. Piramidou mên deg metr uhel a chom hiriw hoah eid markein  hent Jengis Chan pa zee eid aloubein, ha de heul, Tamerlan. Miladou  taol-mên ha piramidou en em astenn heb fin devad an hanternoz. Er  hompezennou-ze e vew an Dartared breman. Ou madou zo bet laeret gand  ar Volcheviked hag ind ou-deus kasoni dohte. Leial on-eus lâret dehé  penoz e tehem. Ind ou-deus roet deom boued, ambrougerion, hag ou-dues  lâret dimp e peleh e hellem arsavein hag en em guhad ma tahe eun  danjer.    Lod a zei da heul, a riblenn an Enisei on-eus gwelet ar vag ketan  babour, an Oriol, hag a yee a g/Krasnoyarsk da v/Minousinsk, leun a  zoudarded ru.      Arruet om buan eroalh  da veg an Tuba, ha vennem kerhet etalti en or  beaj devad ar retér, betag ar maneiou Sayan e-menn e komañs an  Urianhai. Choñj a rem penoz an tamm a-hed an Tuba hag e adstér an Amyl  a oa an tamm danjerusan ag on hent, ha penoz ar flagennou du-hont ou-  doe eur boblañs niveruz hag he-doe roet eur bochad soudarded dar  bartizaned Chtchetinkin ha Kravtchenko.    Eun Tatar a on dougas, ged or roñsed, àr riblenn dehou an Enisei. Dar  golaou-dei, ean e-neus kaset deom  lod a Gozaked ou-deus on ambrouget  betag beg an Tuba. Dihanet on-eus e rest an deùeh hag on-eus dèbret  eur bochad kastrillez ha kerez goue.  .